LAZAROBASTER BADIOLA (EH Bildu, 2016-04-14):
Bai, catering enpresek 200 milioi euro inguru poltsikoratu dituzte azkeneko 10 urteetan, 200 milioi diru asko da. Diru asko da, zenbat gauza egin daitezkeen 200 milioirekin eta azkeneko urte hauetan bizi ditugun murrizketa eta eskubideen zapalketa bizi dugun bitarte honetan.
Eta iruditzen zaigu esku artean daukagun iruzur honetan eta Jaurlaritzak izan ditzakeen ardura zuzenez gain, Legebiltzar honek ere badituela bere ardurak. Legebiltzarraren zeregina ere badelako Jaurlaritzari jarraipena egitea, Jaurlaritzaren kontrola eramatea, eta gure begien aurrean, gure begien aurrean, iruditzen zaigu catering enpresek sekulako gola sartu digutela behin eta berriz legealdi ezberdinetan zehar.
Eta hemen jarrita gauden guztiok eta aurreko legealdietan jarrita egon diren guztiek ere nolabait sentitu beharko genuke guzti honen arduraren zati bat gure bizkar gainean. Araba, Bizkaia eta Gipuzkoako herritarrek aukeratu gintuztelako lurralde gidatzeko eta gauzak itsusi, itsusi jarri diren momentuan, ardura politikoz jokatu behar den une hauetan, zuek nahi duzuena da Fiskaltzaren eskuetan gaia utzi eta hemen nolabait, eskuak garbitu Legebiltzarrak beste inolako zereginik edukiko ez balu bezala.
Eta une gozoetan argazkietarako prest egoten garen bezala, ba honelakoetan ere tokatzen da aurpegia eman eta deserosoa izanagatik egin behar dena egitea ahalik eta sakonen ikertzeko azkeneko urte hauetan zer gertatu den. Herritarrei behintzat hori sor diegu.
Eta ikerketa batzordea ez sortzeko erabili dituzuen argumentuak, ba, bueno, guri behintzat oso ahulak iruditzen zaizkigu. Onartzen ari zarete, nolabait arerio politikoak ikerketa batzordearekin egin lezakeen erabilera, erabilera horri beldurra diozuela. Eta hemen badakigu PP zein egoeratan aurkitzen den, eguna joan eta eguna etorri, eta bere etxean aurkitzen diote iruzur bat edo iruzurgile bat, eta badakigu goseak, noraezean dabilen azeriak aurrekaldean oilasko eder bat aurkitzen duenean bere aukera aprobetxatu nahi duela, eta horixe da PPk momentu honetan jangelen kontu honekin egiten ari dena.
Baina, horri beldurra diozue? PPk egin lezakeen erabilerari beldur diozue? Ez da beldurra edukitzekoa. Nolabait joko politikoaren barruan ulertu beharreko kontuak dira, eta hemen garrantzitsua ez da ikerketa batzordearekin talde bakoitzak egin dezakeen erabilera eta horrek gutako bakoitzari nola eragin diezaiokeen, hemen benetan garrantzitsua dena da argitzea...
...eta horrek gutako bakoitzari nola eragin diezaiokeen. Hemen benetan garrantzitsua dena da argitzea zer gertatu den azkenengo urte hauetan catering-enpresekin. Hori da benetan garrantzitsua.
Gainera, EAJtik nolabait Araba, Bizkaia eta Gipuzkoa ez dituzue kutsatu nahi Espainiarekin, eta justu horretarako egin behar dena da, gainera, ikerketa batzorde honi ezetz esan ez kutsatzeko, hemen desberdinak garela ez kutsatzeko. Eta niri milaka adibide hobeak etortzen zaizkit burura Espainiarekin ez kutsatzeko, eta lehenengoetako bat da beti Espainiari begira eta Espainiarekin alderatzen egoteari uztea, adibidez. Baina hori Espainiarekin desberdintzeko ikerketa batzorde bati ezetz esan beharra, ez dakit, niri nahiko kutrea iruditzen zait argumentu bezala.
Eta zuen eta gure artean dagoen ezberdintasun ikusten duguna da, bakoitzak izandako ardurak izanda ere, guk gertatutakoa ikertzeko borondatea daukagula eta horretarako prest gaudela ikerketa batzorde bat martxan jartzeko.
Eta zuek, aldiz, aitzakiak besterik ez dituzuela jartzen gaia ahal denik eta azkarren gainetik kentzeko.